Як галінка прачнулася
*Ніна Маеўская*

Іванка і сястрычка яго Аленка чакалі вясну. Яны ведалі, што пасля зімы спачатку прыходзіць вясна, потым — лета. А летам яны з татам і мамай паедуць на Нарач — вялікае возера, дзе можна купацца і загараць.

Кожную раніцу дзеці пыталіся ў мамы, ці не прыйшла ўжо вясна. I чулі ў адказ:

— Не, трэба крыху яшчэ пачакаць.

— Колькі ж яшчэ трэба чакаць? — ледзь не плакала Аленка.

— Спачатку снег растане, — гаварыў упэўнена старэйшы, Іванка.

Неўзабаве і снег сышоў, а вясны ўсё не было.

— Мусіць, снег проста паспяшаўся растаць, — меркаваў Іванка.

— А як жа мы цяпер заўважым, што прыйшла вясна? — непакоілася Аленка.

Іванка маўчаў, пазіраючы з акна на вуліцу, дзе было хмурна і холадна.

Аднойчы мама вярнулася з работы вясёлая. Яна трымала ў руцэ галінкі, нібы букецік кветак. Звычайныя дубчыкі, жаўтавата-шэрыя, някідкія[[1]](#footnote-1). Вунь іх колькі на дрэвах! Перш чым заняцца хатнімі справамі, мама ўзяла вазачку, у якую звычайна ставілі кветкі, наліла туды вады і апусціла галінкі.

— Вось, мае дарагія, — сказала яна, абдымаючы дзетак, — гэта галінкі вярбы, вярбінкі. Яны і пакажуць нам, калі прыйдзе сапраўдная вясна.

Іванка і Аленка здзіўлена пазіралі то на маму, то на шэранькія вярбінкі і не маглі зразумець, як яны падкажуць прыход вясны. Ці не чароўныя? Аленцы адразу захацелася памацаць іх, патрымаць у руках.

— Асцярожна, — сказала мама, — не паруш пупышачкі. Яны, як зярняткі, маленькія. Галінкі яшчэ спяць, заплюшчыўшы вочкі. А калі адчуюць, што ідзе вясна, прачнуцца.

— Хіба яны раскрыюць вочы, як я? — запытала Аленка.

— Так, мая разумніца, — адказала мама, — адкрыюць вочкі зялёныя лісточкі. А вось на гэтай галінцы, таўсцейшай і мацнейшай, з'явяцца коцікі.

— Сапраўдныя коцікі? — здзівілася Аленка.

— Мяўкаць будуць, — засмяяўся Іванка і пачаў дражніцца: — Мяў-мяў-мяў...

Аленка пакрыўдзілася на яго. I не пытала болей пра коцікаў. Але з нецярпеннем чакала іх, аднойчы нават прысніла.

Такія мякенькія, пушыстыя — сапраўдныя коцікі. Яна гладзіла іх, прыхінала да шчакі.

Раніцай дзеці найперш беглі да акна, дзе стаялі галінкі-вярбінкі. Але нічога там не адбывалася: галінкі нерухома стаялі ў вазачцы.

— Спяць яшчэ, — шкадаваў Іванка.

— Бо зіма вярнулася, — уздыхала Аленка. — Бачыш, снег на вуліцы.

— Я ж табе гаварыў, што ён паспяшаўся растаць. Зноў зіма, зноў зіма... а вясны няма, няма... — Іванка ажно заспяваў ад радасці. Не таму, што зіма вярнулася, а што спраўдзілася яго здагадка.

— Ціха, — спыніла яго Аленка. — Сваім крыкам ты іх пабудзіш, і коцікі мае змерзнуць. Няхай галінкі паспяць яшчэ, а мы снегавіка злепім.

— Ты ж хацела, каб вясна хутчэй прыйшла! — дакараў Іванка.

— Гэта я ўчора хацела, — апраўдвалася Аленка. — А сёння будзем снегавіка ляпіць, у снежкі гуляць.

Удзень сонейка спынілася насупраць акна, дзе ціха спалі галінкі-вярбінкі. Разглядала іх, ласкава сагравала сваім цяплом. Прыходзіла сонейка і пасля кожны дзень. I аднойчы Аленка заўважыла, што галінкі крыху іншыя, чым былі раней.

— Іванка, — паклікала яна браціка, — на нашых вярбінках ягадкі з'явіліся, толькі яшчэ зялёненькія.

Зірнуць на ягадкі прыйшла і мама. Яна патлумачыла, што гэта набрынялі пупышкі.

— Вой, а на гэтай галінцы дзюбкі параскрываліся, — радавалася Аленка. — Можа, тут будуць не коцікі, а якія птушачкі.

— Яны, мусіць, піць просяць. Бачыце, як мала ў іх вадзіцы, толькі на донцы, — сказала мама. — Іванка, прынясі ім кубак вады.

Іванка мігам памчаў на кухню.

Назаўтра Аленка ажно ў ладкі запляскала.

— Глядзіце, глядзіце, мая галінка прачнулася! — усклікнула яна.

— I мая таксама! Мама, ідзі зірні! — цешыўся Іванка.

I сапраўды, на адной галінцы зелянелі маленькія лісцікі, вузкія, як заспаныя вочкі, а на другой — залаціліся пухнатыя плюшавыя шарыкі-коцікі. Аленка прыхінула іх да твару, папрасіла:

— Мама, можна я іх заўтра ў школу занясу? Няхай усе дзеці пабачаць, што наша галінка прачнулася. Я ведаю, яе пабудзіла сонца, каб яна падказала, што на дварэ ўжо сапраўдная вясна. А потым абавязкова будзе лета.

1. *Някі́дкі* — які не кідаецца ў вочы, няяркі. [↑](#footnote-ref-1)